ועדת המשנה לחינוך דתי ותרבות תורנית, כנסת 18, פרוטוקול מספר 8, 2011-01-03 10:15

זבולון אורלב: אני פותח את הישיבה של ועדת משנה של ועדת החינוך התרבות והספורט בנושא ממלכתי דתי "גוננים".

זבולון אורלב: קיבלתי הודעה שמנהל מנח"י, יגיע בשעה 10:30.

זבולון אורלב: העדפתי שנמתין  עם הדיון עד שהוא יגיע.

זבולון אורלב: אני מציע שבינתיים נשמע את וועד ההורים ואחרי כן אם יהיה צורך כשמר דני בר גיורא יגיע נחזור על הדברים.

זבולון אורלב: בבקשה יהודה בן דור.

יהודה בן דור: הסוגיות שבשמן התכנסנו הן נושא חלוקת אזורי הרישום ושאלת המבנים.

יהודה בן דור: אני אתן הקדמה קצרה לגבי מעמדו של ממלכתי דתי "גוננים" כיצד קם ועל איזה רקע הוא הוקם.

יהודה בן דור: ממלכתי דתי "גוננים" מבטא מהלך חשוב של חזרה לממלכתי דתי קלאסי אותו אנחנו זוכרים מלפני ארבעים שנה ומעלה.

יהודה בן דור: במובן של הרצון להתגבר על הנטייה שנמשכת כבר שלושים שנה בעניין סינדיקציה אידיאולוגית סוציו-אקונומית של הציבור הממלכתי דתי ולחזור לבית הספר.

יהודה בן דור: אני חושב שזה בית הספר הראשון מזה שלושים שנה בשכונה ותיקה שקם כממלכתי דתי רגיל.

יהודה בן דור: מהלך כזה שהוא מהלך של שותפות אזרחית ושל הגינות אזרחית.

יהודה בן דור: אנחנו מצפים שנפגוש את הרשויות שאמורות לקדם מהלכים כאלה בזרועות פתוחות, כלומר אנחנו בזרועות פתוחות וגם הרשויות בזרועות פתוחות.

יהודה בן דור: כרגע אני אתייחס לשתי נקודות ואחר כך אעלה נקודה בשולי הדברים.

יהודה בן דור: הנקודה הראשונה היא החלוקה לאזורי רישום.

יהודה בן דור: כמו שאמרתי ממלכתי דתי "גוננים" קם כדי להיות בית ספר פתוח לקבוצות מרקע סוציו-אקונומי שונה ומזרמים אידיאולוגים שונים.

יהודה בן דור: אנחנו חושבים שהאינטגרציה חשובה.

יהודה בן דור: בד בבד אנחנו חושבים שבצד השותפות צריכה להיות הגינות אזרחית, זאת אומרת שכל בתי הספר הממלכתיים דתיים בדרום העיר יהיו שותפים למהלך החשוב הזה.

יהודה בן דור: אני הייתי רוצה שבני ילמד במקום אליו מגיעים לא רק ילדים מרקע סוציו-אקונומי שלו.

יהודה בן דור: ואותו דבר שגם ילדים אחרים יקבלו את הזכות החשובה והחיובית הזאת להתפתחותו של הילד ושל חברה אזרחית.

יהודה בן דור: אנחנו רוצים שתהייה סולידאריות בחברה הישראלית.

יהודה בן דור: חלוקת האזורים הנוכחית לא מאפשרת את חלוקת האינטגרציה בצורה סבירה בתוך העיר וחלוקה זו לא נכונה וגם לא תאפשר לעשות את המהלך הזה בצורה נכונה, ראויה ומוצלחת.

יהודה בן דור: כאן אנחנו קוראים לרשויות לאפשר חשיבה יצירתית בנושא אזורי הרישום באופן שתאפשר לכלל בתי הספר הממלכתיים דתיים בדרום העיר לקחת חלק באינטגרציה החשובה הזאת.

יהודה בן דור: הנקודה השנייה שקשורה יותר להגינות האזרחית, - - - -

זבולון אורלב: מה הודיעו לכם?

יהודה בן דור: יש כרגע חלוקה לאזורי רישום כפי שפורסמה על ידי העירייה שלפיה ממלכתי דתי "גוננים" - - -

זבולון אורלב: היה פרסום רשמי?

יהודה בן דור: נשלחו להורים חוברות עם אזורי הרישום ובהן צוין ש"גוננים" לשכונות קטמון א'  עד ט' ושכונת פת הם אזור רישום של ממלכתי דתי "גוננים".

יהודה בן דור: זאת אומרת שאותם בתי ספר  ממלכתיים דתיים שבאופן מסורתי קולטים תלמידים מאותם אזורים לא יקלטו עוד ובית הספר היחידי שיקלוט את אותם תלמידים מאזורים אלה הוא ממלכתי דתי "גוננים".

יהודה בן דור: אנחנו לא רואים את זה בחיוב - - -

זבולון אורלב: מי קלט אותם עד היום?

יהודה בן דור: יש לי בן בבית הספר "יהודה הלוי", "אווילנה דה רוטשליד", יש ילדים ב"אפרתה".

יהודה בן דור: אני אדייק בדברים.

יהודה בן דור: אני מעוניין מאוד שיהיו ילדים מכל שדרות הסוציו-אקונומיות  - - -

זבולון אורלב: אי אפשר לטעות בהסבר שלך.

יהודה בן דור: אני לא רוצה שיטעו בו.

יהודה בן דור: השאלה היא איך עושים את זה באופן הגון שיאפשר גם הצלחה.

יהודה בן דור: זו השאלה החשובה והמכרעת כאן.

יהודה בן דור: אפשר להכשיל את כל המהלך בחוסר תבונה.

יהודה בן דור: המהלך צריך להיות מהלך נבון שיאפשר את ההצלחה המרבית של בית הספר הזה ובתי ספר אחרים שכולם יהיו ממלכתיים דתיים כמו שאנחנו רואים אותם.

יהודה בן דור: זו הייתה נקודה אחת.

יהודה בן דור: אני מקווה שהבהרתי את עצמי לגביה.

יהודה בן דור: אנחנו קוראים כאן לחשיבה יצירתית - - -

זבולון אורלב: מה היה בשנת תשע"א?

יהודה בן דור: בשנת תשע"א בית הספר היה על הנייר.

יהודה בן דור: אזורי הרישום היו מטושטשים.

יהודה בן דור: אני למשל שנמצא כ- 7 דקות מבית הספר ממלכתי דתי "גוננים" הייתי מחולק לאזורי רישום "יהודה הלוי" במרחק של 35 דקות הליכה.

יהודה בן דור: הכאוס אפילו היה גדול מעכשיו.

יהודה בן דור: כעת כשבית הספר הולך ומתבסס וקובע את דמותו בתוך השכונה, המבנה שלו בתוך השכונה,  צריכים חשיבה ארוכת טווח על אזורי רישום של לא מהיום למחר ולא מהיום לשנה הבאה, אלא לטווח הרחוק של אזורי הרישום, בירושלים באופן כללי היא של היום שלמחרת.

יהודה בן דור: זה בנוגע לחלוקה לאזורי רישום.

יהודה בן דור: הנקודה השנייה שהיא גם חשובה וקשורה להגינות אזרחות, היא חלוקה הגונה של נכסי העירייה לצורכי חינוך.

יהודה בן דור: אנחנו עוברים כרגע למתחם של רחוב הורקניה 21.

יהודה בן דור: המתחם הזה הוא מתחם שמאכלס בית ספר שיש לו סיבוך מאוד מורכב מבחינת הזיהוי שלו כממלכתי דתי או רשמי שאינו מוכר, בכל מקרה יש לו כמה סמלי מוסד.

יהודה בן דור: יש בו כ -180 תלמידים ב- 16 כיתות.

יהודה בן דור: זאת אומרת שיש 8 כיתות בנים, 8 כיתות בנות.

זבולון אורלב: הואיל וזו ישיבת המשך של הישיבה הקודמת, הנתונים האלה הוצגו כבר אז, ולכן גם לא הזמנתי את בית הספר "דרכי נועם".

יהודה בן דור: אני מציין את זה כי כרגע אנחנו נכנסים לתוך המתחם החדש, לאזור מצומצם שיכלול שלוש כיתות וחדרי מינהלה, שני מגרשי משחקים.

יהודה בן דור: אגב הם הוכשרו בצורה מאוד יפה ואני חייב להודות בשם ההורים לזבולון אורלב, למינהל החינוך ירושלים, לעיריית ירושלים.

יהודה בן דור: כולם דחפו את העניין וקיבלנו שיפוץ יפה, אבל ככל שהוא יפה הוא צר ומצומצם.

זבולון אורלב: אגב, סידרו את הגגון?

יהודה בן דור: את הגגון לא סידרו.

מרק גרינוולד: לא סידרו את הגגון כי העלות מאוד גבוהה, אבל הכשירו את החצר התחתונה, בחוץ יש מרחבים מאוד יפים.

זבולון אורלב: הייתה בעיה לגבי החורף שאין.

יהודה בן דור: בעיית המרחבים לחורף עדיין קיימת, אנחנו כאן בבעיה כי מדובר כאן על שלוש כיתות עם כ- 70 תלמידים.

יהודה בן דור: הבעיה שאנחנו לא רואים את הצפי ואת הראיה מעבר לשנה הקרובה.

יהודה בן דור: זה אחד הדברים שמדאיגים אותנו וועד ההורים ואת ההורים שנמצאים על סף רישום לבית הספר.

יהודה בן דור: חוסר הוודאות היכן התלמידים ישוכנו.

יהודה בן דור: יש חוסר וודאות מבחינת המקום הפיזי, כמה מרחב יינתן לבית הספר, אם זה יהיה מקום צר וחונק או מקום מאפשר תנועה.

יהודה בן דור: אנחנו קוראים כאן לעירייה, למינהל חינוך ירושלים, למשרד החינוך ולכל מי שנוגע בדבר לחשוב על חלוקה הגונה של נכסי הציבור בין בתי הספר באופן שיאפשר לנו כאזרחים לקבל את החלק שלנו בצורה הגונה.

יהודה בן דור: לא יותר אבל לא פחות.

יהודה בן דור: אחרון חביב, ביקשו ממני להזכיר דבר חשוב והוא בטחוני, הוא לא נמצא בלב הישיבה אבל הוא חשוב ומדובר בשומר לבית הספר, שומר ממונה לפתח הנפרד של בית הספר.

יהודה בן דור: בית ספר שלנו נפרד מבית הספר שנמצא לידנו, הוא מתחם נפרד, מגודר היטב.

יהודה בן דור: היה חשוב שלא יראו אחד את השני - בית הספר ובית הספר שלידנו ולכן גידרו עם גדרות גבוהות.

יהודה בן דור: יש שומר לבית הספר הוותיק שנמצא שם, ככל שאני יודע כרגע לא ברור אם יהיה לנו שומר והשאלה הביטחונית מטרידה אותנו.

קריאה: היא בבדיקה.

יהודה בן דור: אם היא בבדיקה היא צריכה להסתיים באופן שהשאלות הביטחוניות לא תסכנה.

זבולון אורלב: מתי אתם אמורים לעבור למבנה?

מרק גרינוולד: ביום שישי בעזרת ה'.

מרק גרינוולד: קביעת המזוזה ביום שישי.

יהודה בן דור: אלה המהלכים העיקריים שמדאיגים אותנו ויוצרים חוסר וודאות ואי נחת.

יהודה בן דור: אני מדבר עם הורים לילדים שעולים לכיתה א', הם נמצאים בתחושת אי וודאות, חוסר נחת, וזה לא מאפשר רישום כמו שהיינו רוצים לבית הספר שלנו.

יהודה בן דור: צריך לזכור שאנחנו לוקחים אלינו תלמידים  שלמדו קודם, חלקם בבית הספר "חורב", ומבתי ספר מסוגו של "חורב" והמעבר שלהם לממלכתי דתי רגיל הוא מהלך עקרוני חשוב בחינוך העירוני בירושלים, ומעבר לזה לכלל החינוך בארץ.

יהודה בן דור: ירושלים מסמנת מגמה לכלל החינוך בארץ.

יהודה בן דור: היכולת של אותם הורים לקבל החלטה מתוך הבנה שהם הולכים למקום שהוא לא הימור אלא הולכים בוודאות ובהירות הוא מהלך מאוד חשוב.

יהודה בן דור: אני מבקש לציין בסוף הדברים, בשנה שעברה, אנחנו מאוד שמחים שיצחק  הוא המנהל שלנו, אבל היינו מאוד עגומים שהבשורה הגיעה ליצחק ואלינו באמצע יולי בשנה שעברה.

יהודה בן דור: מהלכים כאלה הם שוב, מהלכים שמכשילים הצלחה של בית ספר שרוצה ללכת על הדרך הבטוחה והטובה.

יהודה בן דור: אם רוצים להגיע לממלכתי דתי טוב צריך לאפשר לו את הגב הנכון מצד העירייה, מצד הרשויות הממלכתיות כדי שזה יתבצע בצורה האופטימאלית.

יהודה בן דור: אם יש עוד שאלות הבהרה אני אשמח להתייחס אליהן.

זבולון אורלב: לא. זימנתי את הישיבה מפני שבאמת קיבלנו פניות גם מוועד ההורים, אני מבין שאתה חבר בו, וגם מהורים לילדים ששוקלים להירשם לבית הספר הזה בשנה הבאה בגלל סוגיית אי הוודאות.

זבולון אורלב: זו הסוגיה הבעייתית ביותר.

זבולון אורלב: אמרתי בתחילה שקיבלתי אתמול  הודעה שדני בר גיורא יגיע רק ב- 10:30.

זבולון אורלב: יש לי שאלה למינהל הפיתוח.

זבולון אורלב: מבחינתכם התקדם משהו, יש מיפוי לגבי השנה הבאה מה הולך להיות מבחינת המבנים מאז הישיבה הקודמת שהתקיימה באוקטובר?

פלורה גבאי: מאז הישיבה שהתקיימה באוקטובר לא התקדם שום דבר.

פלורה גבאי: לצערי לא פנו עדיין  ולא הגיעו הצעות אלטרנטיביות להתפתחות המבנה הזה.

פלורה גבאי: הם כן הביאו את הסקיצה של מה שהם הולכים לפתוח ביום שישי ובדקנו אותה.

פלורה גבאי: הם אמרו שאומנם הכיתות לא תקניות, אבל מאחר ומספר התלמידים קטן אז בינתיים זה מתאים.

פלורה גבאי: בנוגע להמשך עדיין אין לנו משהו להראות.

זבולון אורלב: בשנה הבאה אם ירצה ה' יפתחו עוד שתי כיתות נוספות, כך אני מעריך שיפתחו שתי כיתות נוספות.

פלורה גבאי: אנחנו צריכים לשבת עם העירייה.

זבולון אורלב: קבענו בפעם הקודמת.

פלורה גבאי: אבל מהעירייה לא הגיעו אלינו עם אלטרנטיבות.

פלורה גבאי: אנחנו לא יכולים ליזום אלטרנטיבות.

זבולון אורלב: הגברת הדסה בארי את רוצה לומר כמה מילים על בית הספר, על עתידו ועל איך את רואה אותו?

הדסה בארי: בהחלט.

הדסה בארי: ראשית אני מסכימה עם מה ששמעתי בעניין אזורי הרישום.

הדסה בארי: דיברנו כבר בשנה שעברה כשבית הספר נפתח עם דרגות שונות עם מינהל החינוך ירושלים ועם העירייה שנכון יהיה לפתוח את אזורי הרישום בכלל, ולא לייצר שום מתווה כזה או אחר שהוא תמיד מזויף.

הדסה בארי: לתת בחירה להורים, בחירה מבוקרת, מנוהלת על ידי מינהל החינוך ירושלים.

הדסה בארי: שתהיה בחירה להורים.

הדסה בארי: יש איכות חינוכית מאוד גבוהה בכל הסביבה שבית הספר שוכן בה.

הדסה בארי: נכון יהיה לאפשר לכל הורה לבחור את בית הספר שהוא רוצה.

הדסה בארי: דיברנו על זה עוד לפני שבית הספר קיבל סמל מוסד כהצעה של משרד החינוך למינהל החינוך ירושלים.

הדסה בארי: ההצעה התקבלה בכל הדרגות של מינהל החינוך ירושלים ואני מאוד הופתעתי לשמוע שנקבעו אזורי רישום גם בשנה הזאת.

הדסה בארי: לי הייתה הרגשה שאנחנו הולכים על אזור רישום פתוח.

הדסה בארי: דיברנו גם על אזורים בעיר שזה נכון.

זבולון אורלב: מתי זה נודע לך?

הדסה בארי: רק שבועיים  או שבוע וחצי לפני שיצאה החוברת של הרישום.

הדסה בארי: שלחנו דיבור וזה היה מאוחר מדי.

הדסה בארי: אנחנו עדיין לא מתייאשים.

הדסה בארי: הוצאנו עכשיו נייר לעניין.

הדסה בארי: בעוד שבועיים תתקיים ישיבה עם כל החינוך הדתי בעיר עם הנהלת מינהל החינוך ירושלים ונעלה את זה שוב.

הדסה בארי: האמירה שלנו היא תמיכה מוחלטת לפתיחת כל האזור כולו.

הדסה בארי: בכלל לא להגביל בשום דרך שהיא, ואני חייבת לומר את הדבר הזה מראש.

הדסה בארי: זאת אומרת שזו היה אחת הסיבות שהסכמנו ונתנו את אישורנו לבית הספר הזה כדי שבאמת יהיה לו סיכוי הגון ואמיתי להיות בית ספר איכותי.

זבולון אורלב: בנוגע לאזורי רישום אני מוכרח לומר שאחת מתבונותיי אותה אני צריך להזכיר היום, ההכרות הראשונה עם ראש העיר ניר ברקת הייתה על רקע הסוגיה של הדגל שהוא הניף פתיחת אזורי הרישום בירושלים.

זבולון אורלב: הואיל ואני כמנהל הכללי של משרד החינוך והתרבות לפני כמה שנים טובות, אז גם אני כמנהל הכללי הובלתי את הדגל.

זבולון אורלב: נעשו גם ניסויים בנתניה עם פרופסור רינה שפירא ובעוד כמה מקומות.

זבולון אורלב: קראתי לזה אז הרחבת אזורי רישום מבוקרת שלפיה ההורים בוחרים עד 70% מהמקומות והעירייה מווסתת ב- 30% האחרונים כדי לקיים את מצוותו של מר בן דור שהאינטגרציה תהיה כוללת וכולם יזכו במצווה הזאת.

זבולון אורלב: לא שבית ספר אחד יחטוף את כל המצווה ושהוא יעשה את המצווה הזאת עם כולם.

זבולון אורלב: כך הלכה והעמיקה ההכרות שלי עם ראש העיר ואפילו היא באה לידי ביטוי בתמיכה בבחירות.

זבולון אורלב: חלק מהאידיאולוגיה שלנו כמפד"ל לתמוך בראש העיר, לא רק, אלא גם בגלל עניינים נוספים כמו רב עיר ציוני דתי וכדומה, אבל בין היתר גם על הסוגיה החינוכית הזאת.

זבולון אורלב: לכן כשצלצלו אלי מוועד ההורים ואמרו "שמע, קבעו אזורי רישום" אני בהתחלה התקשיתי להאמין שתחת ראש העיר ניר ברקת שזה הדגל שלו קובעים אזורי רישום.

זבולון אורלב: כמו שמתואר כאן, זה מתכון להרס בית הספר, אגב כך נהרס בית הספר הממלכתי דתי בגבעת מרדכי.

זבולון אורלב: בית הספר הממלכתי דתי גבעת מרדכי שהיה מבוסס על האוכלוסייה הטובה של גבעת מרדכי, אבל שוב בגלל שקבעו אזורי רישום וזיכו במצוות האינטגרציה רק את גבעת מרדכי, לא את בית וגן, לא את "יהודה הלוי" ולא את "אפרתה" לא את "אווילנה דה רוטשילד" לא את "דוגמה עוזיאל" זה היה מתכון לסגירתו של בית הספר, אגב בו התחנכו כל ילדיי בניהולו של מוטי סמט.

יהודה סקר: עם 700, 800 תלמידים.

זבולון אורלב: בית ספר ענק.

זבולון אורלב: לכן זו הסיבה העיקרית שנזעקתי לקיים את הישיבה הזאת, זה מבהיל אותי כי אם חזרה המדיניות של אזורי הרישום אני מאוד חושש מה יקרה בחינוך הממלכתי דתי.

זבולון אורלב: לכן אני נדרש לסוגיה הזאת.

זבולון אורלב: ככל שהדבר תלוי בי החינוך הדתי יקבל תמיכה מלאה, ממש מלאה ככל שסמכותנו מגעת כדי שהמדיניות הזאת של מינהל החינוך הדתי בסופו של דבר תתקיים.

זבולון אורלב: זה הנושא הראשון של אזורי הרישום.

זבולון אורלב: הנה הגיעו אלינו סטודנטים מהאוניברסיטה העברית, מדעי המדינה שנה ג'.

זבולון אורלב: ברוכים הבאים.

זבולון אורלב: סטודנטים הגעתם לוועדת המשנה של ועדת החינוך, התרבות והספורט, ועדת משנה שעוסקת בחינוך דתי ותרבות תורנית והישיבה היום עוסקת בבית ספר חדש שנקרא ממלכתי דתי "גוננים".

זבולון אורלב: בית ספר ממלכתי חדש שיש איתו כמה בעיות כמו למשל הסוגיה של כן אזורי רישום או לא אזורי רישום.

זבולון אורלב: הדסה בארי בבקשה הנושא השני.

הדסה בארי: רציתי להתייחס לנושא  מינוי המנהל.

הדסה בארי: יש כאן משהו שהוא פשוט פורמאלי כי ההודעה הרשמית להורים הגיעה באפריל בכנס שאני בעצמי נכחתי בו.

הדסה בארי: קראנו ליצחק ראש הוועד, אז לא היה סמל מוסד ולא היה ניתן למנות מנהל, אבל מרגע שעלה רעינו של בית הספר בתקופה קצרה ואחרי דיבורים עם יצחק וכשהוא נתן את הסכמתו אנחנו הודענו על כך.

הדסה בארי: רק ביולי התקבל סמל מוסד ולכן באופן רשמי זה היה רק בחודש יולי.

יהודה סקר: עדיין אין.

הדסה בארי: נכון, התקבל אותו סידור של סמל מוסד, אפילו ביולי הוא לא התקבל, בעצם אתם יושבים על סמל מוסד של "הרובע".

הדסה בארי: האמירה שיצחק יהיה מנהל בית הספר נאמרה מקודם, אני כאמור בחודש אפריל נכחתי בכנס ואמרנו את זה בפה מלא וכתבנו מכתב.

הדסה בארי: קראנו לו ראש צוות ההקמה כי עדיין לא היה בית ספר.

יהודה בן דור: אני מכיר את העניין, לדעתי חשוב לדייק כאן כדי לא ליצור פולמוס סרק.

יהודה בן דור: היכולת של יצחק לעשות פעולות אופרטיביות, כלומר למצוא צוות מורים, לשבת איתם, לנסח את חזון בית הספר, האפשרות שלו לעשות את המהלך הזה התחיל רק באמצע חודש יולי.

יהודה בן דור: גם זה על הנייר - - -

הדסה בארי: זה תמיד בעיה של בית ספר על הנייר, אתה צודק וזה חלק מהתארגנות ולא מתוך איזה חוסר רצון לתמוך.

הדסה בארי: לרשויות יש רצון עצום שתצליחו.

הדסה בארי: יצחק זה נכס ותרמנו אותו לכם.

הדסה בארי: יש לנו רצון עצום שבית הספר יצליח וגם נושא פתיחת אזורי רישום הוא חלק מזה ואת אותם דברים שאתה רואה כמעכבים הם כחלק מהתהליך פתיחת בתי ספר.

הדסה בארי: יש לפעמים משהו שהמינהל שולט על ההיגיון אפילו.

הדסה בארי: זה עניין לשיחה אחרת.

זבולון אורלב: כשהגברת הדסה בארי תהיה שרת החינוך היא תשנה את זה.

הדסה בארי: היא לא תהיה ולא תשנה כלום.

הדסה בארי: אבל אני אומרת שלא נלמד מזה שיש למישהו כוונה לא לתמוך בתמיכה הכי רחבה בבית הספר שלכם.

זבולון אורלב: את רוצה להתייחס למבנה, את יודעת משהו?

הדסה בארי: אני רוצה להגיד כשאנחנו היינו צריכים לאשר את בקשת העירייה לפתיחת בית הספר, נאמר לנו שהם יקבלו את המבנה של "דרכי נועם".

הדסה בארי: מבנים הם לא בסמכותי אבל חלק מהאישור ניתן על סמך זה שהעירייה הציגה פתרון אמיתי, הגון, נכון, טוב ולנו היה ברור שהם יקבלו את המבנה של "דרכי נועם".

יהודה סקר: סליחה שאני מפריע, אבל מאחר ואני מעורה בענייניים, זה היה בעל פה ולא היה משהו בכתב.

הדסה בארי: אני מספרת רק מה אני יודעת כמי שאחראית פדגוגית.

זבולון אורלב: במקרה מתוך ידע אישי אני מכיר את חלוקת התפקידים.

מרק גרינוולד: ראשית אני רוצה לומר שהרשויות תומכות מאוד, בנסיבות הקיימות, אנחנו כרגע ברחוב רחל אמנו וקיבלנו את כל התמיכה גם מהמשרד וגם ממינהל החינוך ירושלים ובית הספר מתנהל ברוך ה' טוב.

מרק גרינוולד: אני חושב שברוך ה' בית הספר זוכה להצלחה.

מרק גרינוולד: לפני מה שנאמר לנו במחלקת הרישום של מנח"י, אני מצטט את לבנה מנהלת מחלקת הרישום שהיא המראה של מה שקורה בעיר מבחינת הרישום.

מרק גרינוולד: היא אומרת "שיש ביקוש היסטרי לבית הספר והרבה מאוד אנשים מתעניינים, פונים ורוצים".

מרק גרינוולד: ההערכה  שדווקא יהיה עודף ביקוש ושנצטרך למפות את הבקשות.

מרק גרינוולד: אני גם רוצה לומר  - - - -

זבולון אורלב: עודף ביקוש פירושו שלא כל מי שרוצה להירשם יוכל להתקבל.

מרק גרינוולד: זאת ההערכה שלהם.

מרק גרינוולד: הרישום נפתח רק ביום חמישי.

זבולון אורלב: מאידך אני שומע שמועות, והואיל שבתוך עמי אני גר, אני כבר פעם אחת אמרתי שיש לי שני נכדים שמועמדים לבית הספר הזה, בקרב ההורים של המועמדים של כיתה א', ואני לא יודע אם מר יהודה בן דור בקי בזה, אני מכיר שני הורים לילדים כאלה שעושים רישום כפול כי יש אי וודאות מה יהיה אזור הרישום, איפה יהיה בית הספר, מי יהיה המנהל.

זבולון אורלב: יצרו אי וודאות שמצד אחד כולם מתלהבים מבית הספר ורואים בו חזון גדול מאוד ורוצים להצטרף אליו, אבל מצד שני הפרסום של העירייה פתאום צינן את הרוחות.

זבולון אורלב: אפילו אני נשאל באופן אישי מה לעשות ואני אומר להם "המתינו".

זבולון אורלב: כרגע יצאתי ידי חובת הגילוי הנאות.

מרק גריוונולד: אמרתי שכל עוד ההתלבטות היא בין "הרובע" לבין "גוננים" מבחינתי זה בסדר.

מרק גריוונולד: נכון יש תחושה של אי וודאות.

מרק גריוונולד: אני רוצה לומר גם למען ההגינות, השיפוץ שנעשה במבנה הקיים, למרות שהוא צר כפי שנאמר על יהודה בן דור, הוא מאוד יפה.

מרק גריוונולד: כמו שהדסה בארי הייתה ביום הראשון "ברחל אמנו" מן הסתם היא גם תבוא לראות מה קורה "בגוננים" "בדרכי נועם".

מרק גריוונולד: רואים שיש רצון עז לתת לבית הספר הזה להצליח.

מרק גריוונולד: אני מניח שהדיון הזה עוד יחדד את העניין.

זבולון אורלב: טיפלת באזורי הרישום כשקיבלת את המידע?

מרק גרינוולד: לא. גם אני הוזמנתי ואני לא חלק מדיון כזה בעירייה.

הדסה בארי: הגבת בעניין למישהו?

מרק גרינוולד: הייתי בפגישה עם ההורים יחד חיים רובינשטיין סגן מנהל מנח"י, אבל אחרי שהאזורים כבר - - - -

זבולון אורלב: בשעה 11:30 אנחנו מקיימים בחדר הזה ישיבה של הוועדה לזכויות הילד שאני היושב ראש שלה ואז נאלץ לסיים.

זבולון אורלב: הנה הגיעו דני בר גיורא ומר חיים רובינשטיין.

זבולון אורלב: אני אעשה לכם תקציר של הדיון עד עתה.

זבולון אורלב: נוכחים כאן מר יהודה בן דור נציג ההורים, המנהל מרק גרינוולד, הדסה בארי ופלורה גבאי מתכננת המחוזית של משרד החינוך.

זבולון אורלב: ידענו שתגיע בשעה 10:30 ואנחנו התחלנו את הישיבה בשעה 10:15.

זבולון אורלב: יש כרגע בעיה של אי וודאות ביחס למעמד "גוננים" שמעיב על מה שנראה שהולך להיות אחת ההצלחות הגדולות ביותר של החינוך הממלכתי דתי בירושלים.

זבולון אורלב: מצד אחד יש התעניינות מאוד מאוד גדולה של הורים שרוצים להירשם לבית הספר, אבל מאידך יש שלוש אי וודאויות.

זבולון אורלב: בעיה אחת היא סוגית אזור הרישום שסותרת לחלוטין את מדיניות החינוך הדתי.

זבולון אורלב: לדעתי סותרת לחלוטין את מדיניות ראש העיר.

זבולון אורלב: סיפרתי כאן שההכרות הראשונה שלי עם ראש העיר הייתה על רקע זה שהוא ידע שאני כמנהל הכללי של משרד החינוך הובלתי את פתיחת אזורי רישום, כמובן פתיחה מבוקרת עם על הבקרות, אני לא רוצה להיכנס לכל ההרחבה בעניין, בין אם מדובר פתיחה או הרחבה.

זבולון אורלב: אבל העובדה שאין לבית הספר אזור רישום ונראה שאזור הרישום מצטמצם מאוד לשכונת גוננים א' עד ט'.

זבולון אורלב: מה שמבטיח שגורלו יהיה כגורל ממלכתי דתי "גבעת מרדכי" שנסגר לפני כמה שנים.

זבולון אורלב: זו בעיה מספר אחת.

זבולון אורלב: אמרה כאן הגברת הדסה בארי שהמדיניות החד משמעית של החינוך הדתי היא פתיחת אזורי הרישום.

זבולון אורלב: פתיחה מבוקרת כמובן, וכדומה.

זבולון אורלב: הסוגיה השנייה היא סוגיית המבנה לשנת תשע"ב כשמנח"י- מינהל החינוך ירושלים זכתה כאן לשבחים על ההכנה המצוינת שהיא עשתה במבנה של "דרכי נועם" על כך שבאמת הכינו את הכיתות באופן ראוי, בלתי רגיל וגם את החצר וכדומה.

זבולון אורלב: אי הוודאות השלישית היא לגבי הניהול, מה קורה בשנה הבאה?

זבולון אורלב: אלו בעצם שלוש הבעיות שהמעיבות, העליתי אותן לפי סדר שהרגשתי שכך מייחסים גם החינוך הדתי וגם ההורים את סדר הבעיות.

זבולון אורלב: זאת ישיבת מעקב, קיימנו ישיבה אחת בחודש אוקטובר בה ייצג אתכם יואל לוטפי.

זבולון אורלב: להיום לא הזמנתי את "דרכי נועם" כי חשבתי שהדיון הוא על מעמד "גוננים" ולא על "דרכי נועם".

זבולון אורלב: אז לא העלנו את סוגית הרישום כי לא עלה על דעתנו שיש בעיה בסוגיה הזאת.

זבולון אורלב: עלתה סוגית המבנה ואז המלצנו שעד חנוכה העירייה תדע מה עומד להיות בשנת תשע"ב, כי זה חלק מאי הוודאות שצריך להסיר כדי שההורים יוכלו להירשם.

זבולון אורלב: זה העדכון.

זבולון אורלב: אנחנו נערכים כבר לפתיחת שנת הלימודים תשע"ב.

דני בר גיורא: האמת שאנחנו עסוקים מאוד בהערכות לשנת תשע"ב.

דני בר גיורא: אתה בוודאי יודע שזה הזמן לעשות את זה.

דני בר גיורא: לגבי אזורי הרישום אני רוצה לומר שבאופן רעיוני ועקרוני ידוע לנו, גם המנהל הכללי הנוכחי וגם השר הנוכחי וגם ראש העיר בעד פתיחה מבוקרת ככל שניתן של אזורי הרישום.

דני בר גיורא: אני אעדכן.

דני בר גיורא: לגבי ההחלטה בירושלים הייתה לעבור לחטיבות ואילו לגבי היסודי עדיין לא נתקבלה החלטה כזאת.

דני בר גיורא: אני יכול לספר לכם שהגשתי בקשה לשר ולמנהל הכללי להיות חלק מהפיילוט שעכשיו המשרד מוביל לפתיחה מבוקרת של אזורי רישום.

דני בר גיורא: אתם בוודאי יודעים על המהלך הזה.

דני בר גיורא: אני מקווה שיאושר לנו בירושלים להיות חלק מהמהלך הזה.

דני בר גיורא: המדינות כרגע לגלות את הגמישות הגדולה והאפשרית ביותר במסגרת העובדה שעדיין יש בעיר ירושלים אזורי רישום לחינוך היסודי.

דני בר גיורא: אני יודע וחיים רובינשטיין בטח יפרט אחרי, איזה דרגות גמישות ניתן היה לעשות בעניין הרישום ל"גוננים".

דני בר גיורא: לדעתנו  זה בהחלט יבטיח את התבססותו של בית הספר ולא את התהליך ההפוך כפי שציינת והבעת את החשש.

דני בר גיורא: כשאני אסיים חיים רובינשטיין יפרט יותר על פעולות גמישות נקודתיות שנעשו כרגע.

דני בר גיורא: אני אומר שוב שאין כרגע החלטה גורפת של פתיחת אזורי הרישום.

דני בר גיורא: אני מקווה שנהיה חלק מהפיילוט.

דני בר גיורא: המדיניות כרגע היא לגלות את מידת הגמישות הגדולה ביותר במסגרת האפשרית של קיומם של אזורי רישום בחינוך היסודי.

דני בר גיורא: בנוגע למבנה לשנת תשע"ב, זה ברור וסוכם שהאולם שנמצא מתחת לכיתות הנוכחיות יוכשר לטובת הצמיחה בשנת תשע"ב.

דני בר גיורא: ידוע לנו על הסוגיה עם קהילת המתפללים ובית כנסת שנמצאת בדיון משפטי.

דני בר גיורא: בכל מקרה כך או אחרת אם בית הכנסת יישאר או לא אנחנו מתחילים להכין את הפרוגראמות גם לאופציות של דו שימוש.

דני בר גיורא: אנחנו יודעים שהטכנולוגיה יכולה לאפשר את זה, מחיצות אטימות למשל, כמובן שזו אופציה בעדיפות שנייה.

דני בר גיורא: זו התכנית לשנת הלימודים תשע"ב ואנחנו מתהליך הכנת הפרוגראמות ותקצוב כדי להסדיר את זה.

דני בר גיורא: במקביל יש תהליך, אותו בוודאי אתם יודעים, שמתקיים מול הקהילה בשביל למוצא מתחם חלופי לקהילת המתפללים.

דני בר גיורא: זה תהליך אליו אנחנו נערכים בלי שום קשר לבעיה הפיזית.

דני בר גיורא: בנוגע לניהול נשמח לשמוע את הדסה בארי ואת יצחק, אני חושב שמוקדמת השעה להחליט, גם אנחנו לא יודעים את הרישום.

דני בר גיורא: יש כאן כמה אנשים שצריכים עוד לעשות החלטות.

דני בר גיורא: אני יכול להבטיח שאנחנו נעשה את הכול כדי שבית הספר הזה יזכה לניהול הטוב ביותר.

דני בר גיורא: אני רוצה לומר דבר נוסף בהקשר זה, יש פרויקט חדש למנהלים מובילים, פרויקט תמיכה במנהלים שמוכנים לקחת על עצמם תכנית רחבה יותר מדלת אמות בית הספר שלהם.

דני בר גיורא: גם לפיילוט הזה אני מאוד מקווה שנכנס.

דני בר גיורא: אני חושב שהמעשה של יצחק בשנה הזאת, מבחינתי הוא ראוי לכל שבח ושהוא דוגמה ומופת של המודל של מנהל שלוקח אחריות לא פשוטה על המוסד שהוא מנהל, את ממלכתי דתי "הרובע".

דני בר גיורא: אני מרגיש שהשעה מקודמת כדי להחליט החלטות ולהצהיר הצהרות.

דני בר גיורא: ברור שהכוונה היא שבית הספר הזה יזכה לניהול הטוב ביותר האפשרי.

דני בר גיורא: אני אבקש את חיים רובינשטיין להגיד דברים.

זבולון אורלב: אולי לפניו.

זבולון אורלב: אני מוכרח לומר לך שאני מכיר מציאות בירושלים שאין אזורי רישום בממלכתי דתי.

זבולון אורלב: אני יכול להצביע לך על שכונות רבות שאין להם אזור רישום.

זבולון אורלב: אני גר בגבעת מרדכי שאין לה אזור רישום.

זבולון אורלב: הילדים של השכונה מפוזרים בשנים עשר בתי ספר.

זבולון אורלב: אני מקווה שבשנה הבאה יתחיל גם ממלכתי דתי ואני שמח על עזרתך בעניין.

זבולון אורלב: אני חושב שלשכונה מגיעה בית ספר.

זבולון אורלב: אין אזור רישום, לא אמרו לתושב שכונת גבעת מרדכי יש לך אזור רישום לך לבית הספר הזה.

זבולון אורלב: זה לא כך.

זבולון אורלב: למשל בית ספר "עוזיאל" קולט מכל העיר, בית הספר ממלכתי דתי "הרובע" נדמה לי שבשכבת גיל רק 10% מהתלמידים הם מהרובע.

קריאה: פחות מ- 1%.

קריאה: באופן רשמי הוא לא על אזורי.

זבולון אורלב: כלומר יש מספיק הגדרות עוד לפני ההכרזה הפורמאלית על פתיחת אזורי רישום, אני רוצה לומר שעל מנת להתאים לבית הספר את החליפה של הרישום המתאים לו, יש מספיק עוד לפני כל הפיילוטים.

זבולון אורלב: אני מוכן לעזור לכם כדי שתיכנסו לפיילוט הזה.

זבולון אורלב: לדעתי בירושלים זה מאוד חשוב לא רק בממלכתי דתי אלא גם בממלכתי.

זבולון אורלב: ניר ברקת צמח עם הרעיון הזה מהממלכתי ולא מהממלכתי דתי.

זבולון אורלב: אני חושב שהוא צדק במאת האחוזים, אגב גם התמיכה שלי בניר ברקת, גם הפוליטית, והסברתי את זה, הייתה גם על רקע העניין הזה.

זבולון אורלב: היה מוזר לי שהתקשרו אלי הורים ואמרו שקבעו אזור רישום.

זבולון אורלב: ברגע הראשון זה נשמע לי הזוי ואמרתי "לא יכול להיות הדבר הזה שעיר שראש העיר שלה נבחר על החזון שאין אזורי רישום מקובעים".

זבולון אורלב: המציאות היא כזאת.

זבולון אורלב: גם לבתי הספר שעל הנייר יש להם אזורי רישום, אם תעשה מחקר תגלה אחוז לא מבוטל, אחוז בכלל לא מבוטל בסדר גודל של 20%, 30% של תלמידים שאינם לומדים באזורי הרישום שלהם.

זבולון אורלב: אני מברך על כך.

זבולון אורלב: כלומר, לומר שיש אזור רישום לדעתי במקרה הזה כמו שנרשם בהודעות שההורים קיבלו, אם העירייה תקיים את מה שהיא כתבה שם, לדעתי אנחנו הולכים כאן כנראה להחמצה עצובה מאוד של חזון של ממלכתי דתי שיכול להיות פאר הציונות הדתית כולל האינטגרציה.

זבולון אורלב: הוא יכול להיות הדוגמה של ממלכתי דתי, יהודה בן דור קרא חזה החינוך הממלכתי דתי הקלאסי, המודל הקלאסי של החינוך ממלכתי דתי כולל גם מופת ודוגמה לסוגיית האינטגרציה.

זבולון אורלב: בבקשה מר חיים רובינשטיין.

חיים רובינשטיין: הצורך בבית ספר נוסף לשכונה היה בגלל עניין דמוגרפי.

חיים רובינשטיין: ,גוננים" של היום הוא לא "גוננים" של שנות החמישים.

חיים רובינשטיין: בעשר השנים האחרונות היה מעבר מאוד גדול של משפחות דתיות לשכונה, אני מניח שאתה מכיר את זה אישית.

חיים רובינשטיין: בתי הספר הקיימים "יהודה הלוי" ו"אפרתה" התמלאו על גדותיהם ולכן היה צורך לפתוח בית ספר נוסף.

חיים רובינשטיין: אנחנו פתחו אותו בשלב הראשון כשלוחה של "הרובע" בדיוק בשביל להצמיח אותו.

חיים רובינשטיין: לתת לו בשנים הראשונות איזו מעטפת שיוכל לגדול.

חיים רובינשטיין: כמו שאמרת ואני קורא לזה להיות מקביל ל"יהודה הלוי" ו"אפרתה".

חיים רובינשטיין: כלומר שהוא יהיה באותה רמה ובאותה איכות ועם אותו ביקוש.

חיים רובינשטיין: אזור הרישום השנה הוא כמו אזור הרישום מהשנה שעברה.

חיים רובינשטיין: אזור רישום נוצר דווקא בשביל להגן על בית הספר שאוכלוסייה חזקה תתחיל לעשות שיקולים שגם ילדים מקטמון ח' וט' יהיו בבית הספר.

חיים רובינשטיין: היא תברח לבתי ספר על אזורים שכמו שאמרת יש הרבה מאוד בחינוך הממלכתי דתי.

חיים רובינשטיין: לי יש דווקא ביקורת על העניין כי זה מאפשר מיד סוג של סלקציה גם מבלי שעושים סלקציה.

חיים רובינשטיין: מי שמסוגל לעבור ולנסוע למקום אחר אלו כמובן אוכלוסיות מבוססות בעלות השכלה שיודעות להחליט.

חיים רובינשטיין: יש לי ראיה טובה, תסתכל על בית ספר כמו "חב"ד עיר גנים" ממלכתי דתי "תלפיות מזרח" שם נשארה האוכלוסייה החלשה ביותר.

חיים רובינשטיין: אני זוכר את בתי הספר של הממלכתי דתי מלפני ארבעים שנה - - -

זבולון אורלב: אנחנו נתווכח על זה.

חיים רובינשטיין: ראשית בשנה שעברה כל תלמיד, כל הורה שביקש לעבור ל"יהודה הלוי" שיש לו אחים ב"יהודה הלוי" במיוחד מאזורי קטמון ח' או ט' קיבל אישור העברה בלי שום בעיה.

חיים רובינשטיין: "יהודה הלוי" לא תמיד אהב את זה אבל כך שמרנו על איזון אינטגרטיבי בין בית הספר ממלכתי דתי "גוננים" לבין "יהודה הלוי".

חיים רובינשטיין: אותו הדבר יהיה גם השנה.

חיים רובינשטיין: מעבר לזאת השנה פתחתי את אזור רסקו שיש בו אוכלוסייה יחסית חזקה של משפחות שגרות בה ויכולות להיות או ב"יהודה הלוי" או בבית ספר  החדש, המרחק לממלכתי דתי "גוננים" הוא מאוד קצר.

חיים רובינשטיין: מרחוב שמעוני או מרחוב הורקניה זה מרחק של חמש דקות הליכה.

חיים רובינשטיין: כך שמבחינה זו ובשביל לשמור על האיזון  תכנית המגרה שלנו היא שאחרי שבית הספר יתבסס, עוד שנה, עוד שנתיים נפתח את כל אזורי הרישום.

חיים רובינשטיין: כל דרום העיר יהיה באזור רישום אחד ושההורים יחליטו לאן להגיע.

חיים רובינשטיין: אמרתי את זה גם כן להורים.

חיים רובינשטיין: האוכלוסייה החלשה משכונת קטמונים לא תלך לבית ספר "אפרתה" היא תלך לבית הספר הקרוב אליה.

חיים רובינשטיין: כלומר שמבחינה זאת לא ישתנה מאוד המצב.

חיים רובינשטיין: אני לא יכול להגיע למשפחה אחת ולומר שאתם עוברים לפה ואתם לשם.

חיים רובינשטיין: אני מעוניין שלי תהיה הכי פחות מעורבות בעניין הזה ושלהורים תהיה מעורבת.

חיים רובינשטיין: פתיחת אזור רישום לא תביא משפחות חלשות ל"יהודה הלוי" ול"אפרתה" זה יביא אותם לבית הספר הקרוב אליהם.

חיים רובינשטיין: רוב השיחות עם ההורים הם סביב האוכלוסיות של קטמון ח' וט' שאני מאוד דאגתי.

חיים רובינשטיין: אני חושב שבית הספר מספיק חזק שיוכל להתמודד עם אוכלוסייה חלשה.

חיים רובינשטיין: אין בית ספר בירושלים שמתמודד עם אוכלוסייה חלשה שלא קיבל איתנו עזרה בהתמודדות הזאת.

חיים רובינשטיין: אני חושב שזו אולי המשימה הקשה כמו שהייתה בזמנו של החינוך הממלכתי דתי דווקא להתמודד בבית ספר חזק עם אוכלוסייה חלשה.

זבולון אורלב: כך התמודדה האוכלוסייה החזקה של גבעת מרדכי עם הקטמונים ואתה הרי יודע מה גורלו של בית הספר.

זבולון אורלב: בבקשה יהודה בן דור.

יהודה בן דור: אני מבקש לומר שני דברים בפתח הדברים בכלל.

יהודה בן דור: אמרתי את זה בתחילה ואני אחזור על זה שוב.

יהודה בן דור: המהלך של ממלכתי דתי "גוננים" החדש הוא מהלך של חזרה לשותפות אזרחית ואמירה לא סינדיקציה, לא אידיאולוגית ולא סוציו-אקונומית הרווחת כל כך בציבור הממלכתי דתי מזה שלושים שנה.

יהודה בן דור: כולנו מכירים את זה.

יהודה בן דור: המהלך הוא מהלך אינטנסיבי להחזיר חזרה פנימה לתוך הפנימייה של החינוך ממלכתי דתי טווח רחב של אוכלוסיות מכל הסוגים ומכל המינים ומכל הגוונים.

יהודה בן דור: המהלך הזה על מנת שהוא יצליח צריך לעשות מצד אחד בשותפות אזרחית ובהגינות אזרחית.

יהודה בן דור: זאת אומרת שהמהלכים האלה של אינטגרציה של הציבור הדתי מגוון של בית ספר אחד צריך להיות נחלת כל בתי הספר הממלכתיים דתיים בדרום העיר.

יהודה בן דור: כרגע המצב הנוכחי, למשל הייתה תבונה לעשות לשכונת רסקו אופציה משותפת שאנשים יוכלו להחליט לכאן ולכאן למשל.

קריאה: זה נעשה.

יהודה בן דור: כן.

יהודה בן דור: אין אופציה כזאת לאזורי רישום לשכונות גוננים א' עד ט' ושכונת פת.

יהודה בן דור: לגוננים א' עד ט' ולשכונת פת אין אופציה, כולם מגיעים לממלכתי דתי "גוננים" החדש.

יהודה בן דור: אני בעד - - -

זבולון אורלב: סליחה, אבל אם אתה אומר שבלאו הכי הם יגיעו אז למה אתה צריך לחייב אותם?

חיים רובינשטיין: אני רוצה לשמור את הטובים והחזקים באזור כי הם הראשונים שיעזבו.

חיים רובינשטיין: לשלב ההתחלה לשנתיים הראשונות.

חיים רובינשטיין: הם הראשונים שיעזבו.

יהודה בן דור: יעזבו למה?

חיים רובינשטיין: אתם רוצים שאני אתן לך מספרים של כמה תלמידים יוצאים מ"גילה" מאזורים חלשים לבתי ספר שהם על אזוריים בירושלים שהם בחינוך הממלכתי?

חיים רובינשטיין: מדובר במאות רבות.

חיים רובינשטיין: זאת התופעה הלוואי - - -

זבולון אורלב: אני אגיד אחריו, לדעתי יש לך טעות.

יהודה בן דור: מה שאני מנסה להציג כאן זו השאלה איך יוצרים בית ספר שהוא בשנה השנייה לקיומו, איך יוצרים לו את התנאים האופטימאליים כדי שיוכל לצמוח ולהיות אותו מממלכתי דתי שאתה ואני מדברים עליו.

יהודה בן דור: לדעתי, לכולנו יש אינטרס משותף שהממלכתי דתי לא יהיה ממלכתי דתי אליטיסטי אלא בית ספר שפותח את שורותיו.

יהודה בן דור: שלא יהיה ממלכתי דתי אחד כזה אלה שיהיו ארבעה בתי ספר בדרום העיר שכולם יהיו שותפים במהלך החשוב הזה.

יהודה בן דור: זה דבר שבו אני מצפה לפגוש את העירייה ואת המוסדות כדי שיאפשרו לדבר הזה להתגשם.

יהודה בן דור: אפשר גם להכשיל את המהלך הזה לאו דווקא בכוונות זדון אלא כתוצאה ממהלכים שבהם לא רואים את התמונה ואת חלוקת אזורי הרישום בצורה נכונה.

יהודה בן דור: כרגע המצב הנוכחי ששכונות גוננים א' עד ט' ושכונת פת כולם רשומים כאזור רשום בלעדי לבית ספר ממלכתי דתי "גוננים".

יהודה בן דור: אם אתה חושב שזה הדבר הנכון, אני אשמח לשמוע למה.

יהודה בן דור: אבל כרגע את אותה אופציה בחירה שמאפשרת לשכונת רסקו לא נתת לגוננים א' עד ט' ופת.

יהודה בן דור: זו נקודה אחת.

זבולון אורלב: הוא ענה לך על כך, הוא פוחד שאם הוא יפתח את גוננים א' עד ט' ושכונת פת הטובים משם יברחו.

יהודה בן דור: יברחו לאן?

זבולון אורלב: ל"אפרתה" ל"רובע".

יהודה בן דור: בסדר אנחנו ניקח את הסיכון הזה.

חיים רובינשטיין: אני אחראי לא אתה.

יהודה בן דור: כאחד שנמצא בתוך השכונה, אני הרי לא חי באוויר - - -

חיים רובינשטיין: יהודה, יש לי הרבה ניסיון ואתה יודע.

חיים רובינשטיין: אתה יודע מי הוביל את הפתיחה של בית הספר החדש, אתה יודע ואל תשים אותי כאויב של בית הספר.

יהודה בן דור: אני לא מדבר בטרמינולוגיה של אויבים.

חיים רובינשטיין: אני מנסה לשמור עליו.

זבולון אורלב: יש לך טעות אחת.

זבולון אורלב: אתה חושב שאתה יכול בכוח להחזיק הורים באזור רישום.

זבולון אורלב: אני רוצה לנפץ את התיאוריה הזאת, לא תחזיק אף הורה שרוצה לברוח מאזור רישום.

זבולון אורלב: אף הורה.

זבולון אורלב: קבלנו את זה כאכסיומה.

זבולון אורלב: כך נהרסו בתי ספר שחשבו שאפשר בכוח להחזיק הורים באזור רישום.

זבולון אורלב: ההורים שלנו יודעים לעשות.

זבולון אורלב: עבורם החינוך חשוב.

זבולון אורלב: אתה חי בתוך העם ואתה יודע את זה, יש אחים וכתובות ולכן אמרתי תעשה פעם בדיקה גם בממלכתי, ותראה כמה תנועה יש.

זבולון אורלב: אני אומר לך שהיום בשנת 2011 אתה לא תוכל להחזיק הורים בכוח.

זבולון אורלב: אם אתה חושב שתוכל להחזיק את ההורים החזקים שלדעתך יברחו, אני אגב חושב שהם לא יברחו ואני חושב כמוהו.

זבולון אורלב: אתה חושב שאתה תלביש עליהם את כל הקטמונים והם יישארו שם ומי שירצה לברוח לא יוכל לברוח, לדעתי יש לך טעות מאוד גדולה.

זבולון אורלב: הם יברחו.

חיים רובינשטיין: ילדי הקטמונים היום הם הילדים של יהודה ואחרים.

זבולון אורלב: לא רק.

חיים רובינשטיין: הרבה מאוד.

יהודה בן דור: ראשית אני מבקש שנבטל את הטרמינולוגיה של אויבים, אנחנו כאן לא אויבים, יש לנו אינטרס משותף לעשות משהו מוצלח.

יהודה בן דור: זה הסיפור ולכן אנחנו יושבים כאן יחד.

יהודה בן דור: זה לא סיפור של עוינות.

יהודה בן דור: אנחנו רוצים לעשות את הדבר בצורה האופטימאלית.

יהודה בן דור: אומרים לך שהורים חזקים שגרים בקטמונים ושלא מוצא חן בעיניהם הממלכתי דתי ילכו חזרה לחורב.

יהודה בן דור: המהלך שאנחנו מעבירים כרגע הוא מהלך חריג על רקע ציר ההתפתחות של הציונות הדתית בשלושים שנה אחרונות לא רק בירושלים.

יהודה בן דור: ירושלים עשויה להיות הדגל של העשייה לכלל המדינה, פנייה לבתי ספר סינדיקטיביים שקובעים מראש אוכלוסייה מסוימת עם פרופיל דתי מסוים ועם פרופיל סוציו-אקונומי מסוים ולשם הולכים.

יהודה בן דור: אני מכיר את האנשים שמתפללים איתי בבית הכנסת והם אומרים שהם לא רוצים את זה, הם לא רוצים את המהלך האליטיסטי הזה מבקשים לחזור חזרה לסולידריות חברתית ישראלית ועם מה שכרוך בזה.

יהודה בן דור: לאפשר מהלך סולידרי כזה תוך סבירות שאם לא הוא יקרוס.

יהודה בן דור: מתקיים כאן דיון לא כדי לדון בעוינות הדדית אלא איך ביחד מקדמים את המהלך בצורה אופטימאלית.

יהודה בן דור: אחד הדרכים לעשות את זה, להקטין את רמת אי הוודאות לקראת השנה הבאה.

יהודה בן דור: אנשים שרוצים לעשות מהלך אומרים שיש גבול כמה הם הולכים להמר עם הילד שלהם, הוא לא יודעים באיזה מתחם הוא ילמד, המרחב לא סגור, גם המרחב סגור לשנת תשע"ב המרחב לגבי שנת תשע"ג לא ידוע.

יהודה בן דור: הכול בסימני השאלה שרמת אי הוודאות כשאתה שולח ילד לשש שנתי בבית הספר, א' עד ו', אדם שעושה החלטה שואל מה רמת אי הוודאות לגבי מספר בתי הספר אליהם אפשר שהוא ילך.

יהודה בן דור: ככל שמקטינים את רמת אי הוודאות האפשרות של ההורה לקבל החלטה מושכלת שהוא יכול ללכת לקראתה באופן שקול, נבון ואחראי כלפי ילדו היא גדולה.

יהודה בן דור: כעת אנחנו נמצאים במצב של אי וודאות והדבר הזה הוא גול עצמי נגד המהלך שאתה מעוניין בו.

יהודה בן דור: אני לא חושב שאתה נגדי.

חיים רובינשטיין: אילו אנחנו מחר נוהגים בשכונת פת וקטמון א' עד ט' כמנהג רסקו ומאפשרים להם לבחור בין "יהודה הלוי" לבין "גוננים", מה לשיטתך יעשה שקט, רוגע לטובת בית הספר?

חיים רובינשטיין: מה אתה מפרש יהיו התוצאות של מהלך כזה?

יהודה בן דור: אני מניח שחלוקת האינטריגה תעשה לפחות כמו שהייתה עד היום.

יהודה בן דור: עד היום לפני שקם "גוננים" היו ילדים שגרו בקטמונים א' עד ט' ושכונת פת שהלכו לבתי ספר ממלכתיים דתיים, ל"אפרתה" ל"יהודה הלוי" לאווילנה דה רוטשילד".

יהודה בן דור: אנחנו מעוניינים בזה, שלא נבין לא נכון, אנחנו הולכים על המהלך הזה לא כדי להיות בית ספר אליטיסטי.

יהודה בן דור: אנחנו מעוניינים בבית ספר אינטגרטיבי, אבל חלוקת האינטגרציה צריכה להיות סבירה ואני רוצה שכל בתי הספר ייהנו מהדבר הזה.

יהודה בן דור: אני רוצה שהבן שלי ילמד עם אנשים שונים ממנו, גם בני הגדול יותר שהיום הוא בכיתה ד' ובשנה הבאה יעלה לכיתה ה' לומד ב"יהודה הלוי" גם את בית הספר שלו אני רוצה שיהיה אורגני.

זבולון אורלב: יש לי שאלה יותר רחבה.

זבולון אורלב: למה אי אפשר ש"אפרתה" "יהודה הלוי" וממלכתי דתי חדש "גוננים" יהיה אזור רישום אחד?

דני בר גיורא: זה מה שחיים רובינשטיין אמר שזו הכוונה ארוכת הטווח.

זבולון אורלב: למה לא בשנה הבאה?

דני בר גיורא: אני אחזור על הדברים שחיים רובינשטיין אמר.

דני בר גיורא: הניסיון מלמד ואנחנו יודעים לצערנו הרב שככל שהאוכלוסייה מוחלשת יותר המודעות לאפשרויות הבחירה לחינוך היא קטנה יותר.

דני בר גיורא: לכן המוביליות קטנה יותר ויש יותר בחירה בקרוב ובמוכר והפשוט להגיע.

דני בר גיורא: אנחנו יודעים שההורים בוחרים איפה שיש ארוחות ויום לימודים ארוך וגם זולגים למוסדות חרדיים, אנחנו מכירים את התופעה הזאת.

דני בר גיורא: לכן המחשבה שהאוכלוסיות האלה תבחרנה ללכת רחוק יותר כשיש להם אפשרות קרובה, מההכרות שלנו את התהליכים, הסבירות שלה הם נמוכה.

דני בר גיורא: גם כאן כרגע הוצהר שכל בקשה כזאת אושרה, כלומר אם ילד מהשכונות שירצה ללכת מכל סיבה וירצה לבחור במוסדות האלה איש לא יעמוד בדרכו.

דני בר גיורא: זה לכאורה תהליך שיותר שומר עליכם כי אנחנו מבטיחים שאת האוכלוסייה המוחלשת מהשכונות האלה שירצו, ככל שניתן אנחנו נדאג לשוויון חלוקה בנטל ושילכו לבתי ספר אחרים.

דני בר גיורא: לכאורה להגדיל את הסיכויים שהאוכלוסיות החלשות דווקא יבחרו להישאר בשכונה ולא ללכת, זה החשש היותר גדול אם זה יהיה פתוח.

דני בר גיורא: המטרה היא אותה מטרה, הרצון הוא אותו רצון והשאלה מהי האסטרטגיה הטובה ביותר כשברור שתחנה הסופית, חיים רובינשטיין הציע כאן, הכוונה לפתוח את כל האזור הזה כאזור רישום אחד גדול.

דני בר גיורא: אין בכך ספק.

יהודה בן דור: התחנה הסופית מצהירה שזה כנראה היעד המבוקש.

יהודה בן דור: במצב הנוכחי אתה אומר "לא ניתן אופציה הם יהיו חייבים ללכת לממלכתי דתי "גוננים" משכונת קטמון א' עד ט' ופת אלא אם יש בקשה מיוחדת".

יהודה בן דור: שוב, אנחנו יודעים שאוכלוסיות מוחלשות נוטות פחות לעשות בקשה אקטיבית להעברה.

יהודה בן דור: הם לא פעילים הם יותר פסיביים.

יהודה בן דור: אגב - - - -

דני בר גיורא: לא רק פסיביים, זה עניין גם של יכולות.

יהודה בן דור: לקבל מהאוכלוסיות האלה בקשה העברה היא פחותה כאשר אתה פחות מודע על האפשרויות העומדות בפניך.

יהודה בן דור: במצב הנוכחי כרגע שכל מי שנמצא באזורים המוחלשים שאנחנו מכירים אותם מנדטורית חייבים להגיע אלינו אלא אם עושים בקשה אקטיבית לעבור למקום אחר.

יהודה בן דור: זה המצב הנוכחי.

יהודה בן דור: אני מניח שזה המצב שלא מקדם אותנו בצורה הנכונה.

יהודה בן דור: אגב, גם מהבחינה הגיאוגרפית כשעולים על אוטובוס משכונת פת, בכל מקרה משכונת פת צריכים לעלות על אוטובוס, או בגוננים א' שאני לא יודע אם זה קרוב יותר ל"גוננים" אפרתה" או "יהודה הלוי", זה יותר מסובך כי גיאוגרפית אם לוקחים מחוגה וחוגים מרחקים מסתבר שהסיפור יותר מורכב.

יהודה בן דור: בו נכיר במורכבות הזאת ונטפל בצורה מושכלת ונעשה את המהלך האופטימאלי כדי לאפשר לאנשים לדעת שהם הולכים למקום חיובי.

יהודה בן דור: על זה מדובר.

יהודה בן דור: שוב, אני מבקש להוריד את הטרמינולוגיה של עוינות או של אויבות, זה לא הסיפור כאן.

זבולון אורלב: תודה.

זבולון אורלב: הגברת הדסה בארי בבקשה.

הדסה בארי: ראשית אני מצרה שלא קיימנו עם מנח"י דיון רציני בשנה זו, בשנה שעברה היה לנו אחד.

חיים רובינשטיין: יותר מאחד.

הדסה בארי: אני חושבת שמה שחיים רובינשטיין הציג זו המטרה.

הדסה בארי: אני חושבת שהציבור הדתי הוא ציבור אידיאולוגי שבוחר בבתי הספר לפי זהותם ולפי אמונתו והוא נכון לעשות הרבה מאוד מאמצעים כדי להגיע לחינוך בו ליבו חפץ.

הדסה בארי: אני מעריכה את זה ורואה את זה כדבר ראוי מאוד ויש מקום לכבד אותו.

הדסה בארי: לכן אני מאמינה שפתרונות, אפילו מקומיים, אני באמת לא חושבת שצריך לפתוח את כל ירושלים.

הדסה בארי: חיים רובינשטיין באמת הציג משהו שדובר עליו ואנחנו מסכימים איתו, דובר עם דני בר גיורא ודובר עם כל דרגה אחרת, זה מהלך שעשינו גם בעל יסודי.

הדסה בארי: בעל יסודי פתחנו את על העיר כולה לשני רובעים - רובע בנים ורובע בנות.

הדסה בארי: לגבי בתי הספר היסודי זה נראה לי נכון כי צריך לפתוח רובעים מקומיים - - -

זבולון אורלב: זה הרחבת האזור.

הדסה בארי: כן.

הדסה בארי: לפתוח רובעים והייתי עושה את זה בהר חומה וגם ברמות.

זבולון אורלב: למה לא לשנת הלימודים הקרובה?

הדסה בארי: אני חושבת שאנחנו צריכים לבוא בדברים ולברר את זה.

הדסה בארי: ברמת העיקרון אזורי הרישום הם בסמכותה של מנח"י.

זבולון אורלב: לא. לא.

זבולון אורלב: לא. אזורי רישום הם בסופו של דבר בסמכותו של השר.

זבולון אורלב: לא לטעות ולא לזרוק.

זבולון אורלב: אני לא אתן שיזרקו את זה לא על העירייה ולא על מנח"י, וגם לא על המחוז.

זבולון אורלב: מנהל המחוז יושב שבעה ומכאן תנחומים.

הדסה בארי: ראשית אני לא מפילה שום דבר על מינהל החינוך ירושלים, הם שותפים.

הדסה בארי: אני אומרת שהנוהל בדרך כלל, וזה מה שעשינו בעל יסודי, מינהל חינוך ירושלים הסכים על איזה תהליך יחד איתנו ואיציק אישר וחתם עליו.

הדסה בארי: אני חושבת שהדבר הנכון הוא לפתוח את האזור כולו לבחירת הורים.

הדסה בארי: אני גם הייתי עובדת עבודה טיפוח יחד מינהל חינוך ירושלים ויחד עם המפקחים שלנו על זהות מדויקת ומבוררת של בתי הספר.

הדסה בארי: אני חושבת שיש הרבה מאוד בתי ספר ממלכתיים דתיים שמציגים את מה שאנשי "גוננים" מרגישים אצלם, בעיר זה קורה.

הדסה בארי: הציבור חוזר לממלכתי דתי.

הדסה בארי: בית ספר ממלכתי דתי הופך למשהו שאינו אחיד אלא משהו מגוון.

הדסה בארי: אני חושבת שבאופן כללי שאותה שאיפה עליה דיבר חיים רובינשטיין היא שאיפתנו.

הדסה בארי: אנחנו חושבים שצריך להתכנס אליה כמה שיותר מהר, אבל נלך בכל מקרה יחד.

חיים רובינשטיין: בית הספר קיים ארבעה חודשים, ניתן לזה עוד שנה ונראה מה קורה.

חיים רובינשטיין: נראה את הרישום הזה ואז נקבל החלטות.

זבולון אורלב: לא.

חיים רובינשטיין: אני בעד מה שנפוליאון אמר, "תעשה לאט בשביל להתקדם מהר".

זבולון אורלב: גם אני בעד לעשות לאט, לא לעשות אזורי רישום, לפתוח את זה לכל.

חיים רובינשטיין: זה כתוב בתקנות מחוק חינוך.

זבולון אורלב: חוקית, אגב, אזור הרישום לא מגביל אותך, יש מספיק סמכויות להחליט על אזורי רישום.

זבולון אורלב: נתתי כאן דוגמאות.

זבולון אורלב: אם אתה רוצה ללכת במובן המשפטי, לך במובן המשפטי.

זבולון אורלב: כמו שאמרתי לך ירושלים עשירה בפתרונות משפטיים איך לא לשמור על אזורי רישום.

זבולון אורלב: בוא נסכים שלא הולכים על המישור המשפטי אלא על העניין המהותי.

זבולון אורלב: בעניין המהותי אני חושב שאתם עושים שגיאה שיכולה להיות החמצה גדולה מאוד.

זבולון אורלב: לכן אני בכל זאת אומר לכם פתחו את אזור הרישום.

זבולון אורלב: תפתחו את אזורים הרישום, שנו, שלחו מכתב להורים בשונה מהדבר הזה.

זבולון אורלב: תנו עוד שנה עוד שנתיים ואז אולי יהיה אפשר לעשות איזור רישום.

זבולון אורלב: אני לא יודע איך יחליטו כי הם נמצאים באי וודאות, הם לא יודעים מי ירשם ומי יברח למקום אחר, מי מהקטמונים כן ירשם או לא ירשם.

זבולון אורלב: אגב, אני שומע את אי הוודאויות האלה מהפניות אלי ולכן אני מאוד מוטרד.

זבולון אורלב: מר חיים רובינשטיין ומר דני בר גיורא, ההורים בשונה מכם הם בעלי האינטרס הראשון שהחינוך יצליח, הם בעלי האינטרס הראשון שהחינוך הזה יצליח.

זבולון אורלב: אתה אומר שאתה לא תפתח את שכונת קטמון א' עד ט' ושכונת פת כי החזקים יברחו.

זבולון אורלב: הם היו צריכים להיות הראשונים כי הם רוצים את החזקים אצלם, הם לא חוששים אז למה אתה חושש.

זבולון אורלב: הם מכירים את האנשים, זאת קהילה וציבור שמכיר האחד את השני ויודע מה האווירה.

זבולון אורלב: הוא רוצה שיברחו לו החזקים מקטמון א' עד ט' או משכונת פת?

זבולון אורלב: אין לו שום אינטרס בדבר הזה.

זבולון אורלב: אני אומר לך ששניכם לא צודקים כי ההורים שרוצים לברוח בכלל לא מתחשבים באזור הרישום.

זבולון אורלב: אמרה נכון שהאידיאולוגיה החינוכית היא כל כך חזקה שאזור הרישום לא מעניין, זה מעניין אותך, אותי, את דני, אותם לא מעניין אזור רישום.

זבולון אורלב: היום כל אחד רושם איפה שהוא רוצה.

זבולון אורלב: אלא מה?

זבולון אורלב: – זהו מסר מהו בית הספר.

זבולון אורלב: זה מסר.

זבולון אורלב: אותו דבר גם החזקים, אני לא הייתי קולט את החזקים ב"יהודה הלוי" או קולט את החזקים דווקא שם.

זבולון אורלב: אמרו לי שעשיתם גבול, זה לרחוב זה.

זבולון אורלב: בשביל מה אתה צריך את זה?

זבולון אורלב: לזה מתאים יותר מבחינת קו ההסעות, מבחינת קו האוטובוס, מבחינת האידיאולוגיה החינוכית, מבחינת תעודת הזהות של בית הספר ללמוד יותר ב"יהודה הלוי".

זבולון אורלב: ההוא גר ברחוב בן טבאי  והאידיאולוגיה היא של "גוננים", אז שלח אותו "גוננים" למה שהוא ילמד ב"יהודה הלוי".

זבולון אורלב: השני גר ברחוב רחל אמנו ומתאים לו יותר בית ספר אחר ולא "יהודה הלוי".

זבולון אורלב: מה הבעיה בדבר הזה?

זבולון אורלב: אני לא רואה בעיה בדבר הזה.

זבולון אורלב: דני בר גיורא אני מציע שתשקלו, תקיימו שוב דיון, מה עוד שהמדיניות של שר החינוך.

זבולון אורלב: אני אבקש תשובה מהירה.

זבולון אורלב: אני אומר בגלוי שאם אני אקבל תשובה שלילית אני אקיים דיון אצל ראש העיר.

זבולון אורלב: אני לא הולך לוותר בעניין שאני רואה בו עניין מאוד עקרוני.

זבולון אורלב: אני גם מרגיש שצריך להיאבק על עמדתו העקרונית של החינוך הממלכתי דתי.

זבולון אורלב: יש לזה גם השלכות רוחב מעבר לממלכתי דתי "גוננים".

זבולון אורלב: אגב, דע לך שהורים מגבעת מרדכי שדיברו איתי כדי שאעזור להם להקים את הממלכתי דתי, אמרו "אנחנו רוצים שהשכונה תהיה סגורה".

זבולון אורלב: אמרתי להם "תראו איך אתם מגיבים, אתם היום לומדים בשנים עשר בתי ספר וקולטים אתכם בשנים עשר בתי ספר.

זבולון אורלב: תארו לעצמכם כעט ש"הר נוף" היה סוגר את השכונה, ו"בית וגן" היה סוגר את השכונה וכל אחד היה סוגר את השכונה.

זבולון אורלב: איפה אתם הייתם לומדים?

זבולון אורלב: אתם אלה שנהנים מכך שהכול פתוח אתם רוצים להסתגר" אמרתי להם שזה גם נוגד את האידיאולוגיה שלי, השכונה תהיה פתוחה ואתם תהיו הבסיס ומי שירצה לבוא ללמוד יבוא, גם מהקטמונים שיבוא ללמוד.

זבולון אורלב: זה עניין אידיאולוגי מאוד  עקרוני ואני חושב שגם ראש העיר דוגל בו.

זבולון אורלב: בקשתי שבו גם עם ההורים.

זבולון אורלב: מתברר שגם לא היה דיון השנה עם החינוך הממלכתי דתי.

זבולון אורלב: צריך לתת לזה תשובה ממש דחופה כי הרישום החל.

חיים רובינשטיין: מתחיל ביום חמישי.

זבולון אורלב: דני אם אפשר.

זבולון אורלב: בנוגע למבנה, להערכתי ואני אומר רק את הערכתי, בבית הכנסת לדעתי לא ניתן לקיים כיתות משלושים אלף סיבות.

זבולון אורלב: לדעתי מינהל הפיתוח לא ייתן לכם להקים שם כיתות.

זבולון אורלב: כך אני מעריך.

זבולון אורלב: זה לא תקני, יחליט מה שיחליט בית המשפט כי אני לא מתערב בדבר הזה.

זבולון אורלב: אני גם חושב שזו טעות להשאיר בית ספר בלי אולם, לדעתי גם זה לא פתרון.

זבולון אורלב: תשקלו מה הפתרון.

זבולון אורלב: לדעתי לא רק שזה בעדיפות שנייה לדעתי זה מחוץ לעדיפויות.

זבולון אורלב: לשמחתי לא אני צריך לשבור את הראש אלא אתם.

זבולון אורלב: אני רק מזכיר לך שהפתרון הבסיסי של מינהל חינוך ירושלים היה פתרון אחר, דובר על איזה אגף שם.

זבולון אורלב: אם אתה צריך לריב אז צריך לריב ולקבל את האגף הזה או למצוא פתרון אחר.

זבולון אורלב: אני לא רוצה להזכיר פתרונות אחרים.

זבולון אורלב: אני מאוד מאמין שהפתרונות צריכים להיות "בדרכי נועם".

זבולון אורלב: זה לב השכונה, זה המקום הנכון גם מהבחינה הזאת שתושבי קטמונים יבואו ולא לדחוק אותו למקומות רחוקים יותר.

זבולון אורלב: בנוגע לניהול אני מקבל את מה שאתה אומר, שיבחר המנהל הטוב ביותר, אני מכיר אותו.

יהודה בן דור: עוד מלה לגבי המבנה.

יהודה בן דור: אני חוזר על מה שאמרתי קודם, הורה שמקבל החלטה לשליחת ילד לכיתה א' מקבל החלטה שש שנתית.

יהודה בן דור: האופציה שעומדת בפניו כרגע היא משנה לשנה, זה אופק מדאיג למי שצריך לקבל החלטה מה הוא הולך לעשות עם הילד שלו.

יהודה בן דור: אתם יודעים טוב ממני בוודאי מה קורה במתחם הורקניה 21.

יהודה בן דור: בית ספר עם 180 תלמידים, 16 כיתות.

יהודה בן דור: תעשו חשבון אריתמטי כמה יוצא לכל כיתה.

זבולון אורלב: יש עוד אריתמטיקה אחת.

זבולון אורלב: ערכי מועצת העיר.

יהודה בן דור: זו אריתמטיקה מכרעת.

יהודה בן דור: אבל יש גם סוג מסוים של אנשים שיושב כאן מולי שתפקידם הוא לא פוליטי, וזה מעמד וסטאטוס אחר, אני פונה לאלה שבוחנים את הסיטואציה העירונית וחלוקת משאבים הגונה בקרב אזרחי העיר, כאן אני לא רוצה להגיע בסוף היום כאזרח ירושלים שמסתובב בתחושה של מרירות.

יהודה בן דור: מרירות במובן כאזרח שממלא את חובותיו - - -

זבולון אורלב: מר יהודה בן דור, ככל שאני הייתי נחרץ מאוד בסוגיית אזורי הרישום אני רוצה לומר לך שבסוגיית המבנה צריך לתת קרדיט למנח"י.

זבולון אורלב: כלומר, אתה צריך לדעת שחלוצים וראשונים תמיד סוחבים על הגב שלהם בעיות.

זבולון אורלב: הסוגיה של המבנה לדעתי לא תיפתר בשנת תשע"ב בוודאות המוחלטת, זו דעתי.

זבולון אורלב: צריך להתכוונן לאפשרות הזאת.

זבולון אורלב: אני חושב שדווקא בגלל מה שאמרה הגברת הדסה בארי בנוגע לאידיאולוגיה החינוכית, לא המבנה קובע ולא גובה התקרה, ולא יופי החצר, אלא התוכן החינוכי, תעודת הזהות הפדגוגית, הצוות החינוכי, המנהל הם אלה שיקבעו.

זבולון אורלב: אני לא מאמין שהסיבה שהורים ירצו ללמוד בבית הספר הזה יהיה היופי של התנאים הפיזיים.

זבולון אורלב: לא. צריך להתכונן לשנה שנתיים, אני מוכן אפילו לומר שלוש, יכול להיות שהפתרונות הפיזיים יהיו הפתרונות הרעים.

זבולון אורלב: יכול להיות.

זבולון אורלב: אני אעזור בכל דבר ואני חושב שאני לא צריך לעזור כי בעניין הזה גם למינהל חינוך ירושלים אין שום עניין אחר, יש להם עניין שבית הספר יצליח וכולם רוצים בהצלחתו.

זבולון אורלב: כאן אני גם מרגיש חובה להגן במידה מסוימת על מינהל חינוך ירושלים ולדעת את הגבולות האפשריים.

זבולון אורלב: אי אפשר לסגור את בית הספר ביום אחד, זה בית ספר וותיק וכדומה.

זבולון אורלב: אני מכיר את המספרים, אני יודע את המספרים בכל הזירות, אמרתי שהדברים הם לא פשוטים והם מורכבים.

זבולון אורלב: מה שצריך להבטיח זה שיהיו תנאי לימוד הולמים, ראויים, בטיחותיים גם אם הם לא תקניים עד הסוף.

זבולון אורלב: יש הבדל בין תקני לבין בטיחותי.

זבולון אורלב: יכול להיות וצריך להתכונן לאפשרות הזאת.

זבולון אורלב: אף פעם לא אמרתי שבתוך שנה נקבל את המבנה.

זבולון אורלב: אני בעד שנכנס למבנה הזה, אני רואה בו את המבנה העתידי שלנו.

זבולון אורלב: אני בהחלט רואה בו את המבנה העתידי שלנו בראיה השכונתית.

זבולון אורלב: אבל אני משוכנע שמינהל חינוך ירושלים יעשו כמיטב יכולתם.

זבולון אורלב: אתה עוסק גם באחריות המבנים?

דני בר גיורא: באחריות הכוללת, כמובן שגם על זה.

דני בר גיורא: חשוב לי להגיד לך כהורה להורה, לכל היושבים כאן לכולנו יש עניין גדול מאוד שבית הספר הזה יצליח והתהליך שהתחלנו בו יסתיים בבית ספר מפואר בעיר ירושלים.

דני בר גיורא: יש אילוצים לא פשוטים.

דני בר גיורא: העולם הוא לא סטרילי, לא הכול פשוט.

דני בר גיורא: גם אם בסופו של דבר בהסתכלות מבחוץ ההחלטות הסופיות נראות שהיו יכולות להיות אחרת, האמן לי שכל הגורמים הן מהחינוך הדתי והן מהפיקוח בעיריית ירושלים רוצים אך ורק את טובתו והצלחתו של בית הספר.

דני בר גיורא: כל מה שאנחנו עושים הוא מתוך הכוונה הזאת, לפעמים יש אילוצים מורכבים שלא כולם גלויים ולא תמיד את כולם קל לחשוף בשקיפות מלאה.

דני בר גיורא: הכוונה היא באמת כוונה לעשות את הכול בכל מה שאנחנו עושים.

דני בר גיורא: הכוונה היא שלילדים שלך ולכל שאר ההורים יהיה מוסד חינוכי לתפארת בעיר.

זבולון אורלב: היה ביקור שלנו בחודש אוקטובר ואתם ציינתם לשבח את השיפוץ שנעשה שם.

זבולון אורלב: זה שוב מלמד על הגישה הראויה והנכונה שצריך - - -

יהודה בן דור: ראוי שיהיה גלוי בפניכם.

יהודה בן דור: כשדיברתי קודם שיבחתי את מה שנעשה, אני מודה על כך.

מרק גרינוולד: אני מוכרח לציין שאפילו ברמה הפשוטה הזאת שאנחנו עוברים בפועל ביום חמישי מיד מינהל חינוך ירושלים נענה להקצבה, זה לא פשוט, 2,000 שקלים שנראה דבר זוטר אבל בתקציב בית הספר זה לא פשוט, לפעילות בחוץ, ואני רואה שיש פה היענות ראויה מאוד.

זבולון אורלב: קודם כל צריך להודות.

זבולון אורלב: לכן אמרתי שתנאים פיזיים הם לא הדבר המרכזי, ואני יודע מראש העיר שיש לו באמת עניין גדול והוא יודע על בית הספר והוא רוצה כמו שמינהל החינוך ירושלים מבטאת את המדיניות לא רק של החינוך הדתי אלא גם של ראש העיר ויש עניין גדול.

זבולון אורלב: כולם מבינים שהממלכתי דתי הזה הוא ראשון כנראה באיזו שרשרת חיובית מאוד, התרחשות מאוד חיובית בחינוך הממלכתי דתי בירושלים.

זבולון אורלב: אני מקווה שגבעת מרדכי תהיה הבאה בתור ולכן יעשו כל המאמצים האפשריים להסדיר תנאי למידה טובים ככל האפשר במסגרת האילוצים.

זבולון אורלב: אני אעשה את שליחותי נאמנה ומזמין אתכם בכל פעם שצריך, את כל הגורמים, אם צריכים התערבות שלנו כדי לנסות להתוות ולגבש את הדרך הנכונה.

זבולון אורלב: אנחנו בהחלט לרשותכם בעניין הזה.

זבולון אורלב: אנחנו לא מסיימים את העניין, תהייה עוד ישיבת מעקב.

יהודה בן דור: ראשית תודה לכולם.

יהודה בן דור: אני שמח על שיתוף הפעולה.

יהודה בן דור: אני מבקש להזכיר דבר נוסף שהזכרתי קודם ולשים אותו על השולחן.

יהודה בן דור: אני מסכים לגמרי שבית ספר לתפארת לא צריך להיות בית ספר מפואר, לא בזה זה תלוי.

יהודה בן דור: יש שאלה בטיחותית שמטרידה אותנו, אני רוצה להזכיר אותה למרות שהיא נאמרה בשולי הדברים, שומר לבית הספר.

יהודה בן דור: אני מבין שיש כרגע מצב שלא בוודאות יש שומר נפרד לבית הספר, בית הספר שלנו נמצא בצד בית ספר נוסף אבל דווקא בית הספר האחר עמד על כך שהוא יהיה בית ספר נפרד לחלוטין ובתאם גם צריך שומר נפרד לבית הספר כדי לשמור על שלום הילדים.

זבולון אורלב: אין לי ספק שמנח"י יקיימו את הכללים הנהוגים.

חיים רובינשטיין: פניתי הבוקר לממונה על הביטחון בדרום העיר, שומרים זה המשרד לביטחון הפנים הוא הממן וקובע.

חיים רובינשטיין: זה לא העירייה אלו הנחיות של המשרד לביטחון פנים, נקבל את התשובה ונמשיך הלאה.

זבולון אורלב: השומר הוא עובד של מי?

חיים רובינשטיין: של העירייה.

זבולון אורלב: יש לי בקשה, לדעתי המערכת כאן עובדת בתרגולת ידועה וקבועה, בבית הספר היום ברחל אימנו יש שומר?

חיים רובינשטיין: טיפלנו בזה וקיבלנו.

זבולון אורלב: בקשתי היא שאם אפשר שהתשובה שתימסר והיה ומשרד לביטחון הפנים לא נענה נוכל להתערב.

זבולון אורלב: אין לי ספק שהם צריכים לפעול בהתאם לתרגולת.

זבולון אורלב: אני לא חושב שתהיה בעיה.

חיים רובינשטיין: זו קצת בעיה כי אין להם סמל מוסד מאחר והם שלוחה.

חיים רובינשטיין: זה מורכב, בפעם הקודמת הצלחנו ואני מקווה שגם הפעם, אם לא תקבל מאיתנו הודעה.

זבולון אורלב: סיכום הישיבה שכמו שנאמר היא ישיבת מעקב.

זבולון אורלב: בסוגיה הראשונה שהיא אזורי רישום.

זבולון אורלב: הוועדה מאמצת באופן עקרוני את המדיניות של החינוך הדתי לפיה יש להגמיש ולהרחיב את אזור הרישום של ממלכתי דתי החדש "גוננים".

זבולון אורלב: מנהל מנח"י הודיע שהוא יקיים על כך דיון נוסף לקראת פתיחת הרישום ביום חמישי.

זבולון אורלב: יושב ראש הוועדה הודיע והיה ולא יהיה עד יום חמישי הוא יבקש דיון נוסף אצל ראש העיר כדי לממש את המדיניות המוצהרת של ראש העיר בדבר פתיחת אזורי הרישום.

זבולון אורלב: הוועדה מודה למנח"י על השיפוץ שנעשה ב"דרכי נועם" כדי לאפשר את העברת בית הספר בסוף שבוע זה.

זבולון אורלב: הוועדה רשמה לפניה את הודעת מנהל מנח"י, בדבר גיבוש הפתרונות באשר לשנת הלימודים הבאה.

זבולון אורלב: מנח"י, תודיע ליושב ראש הוועדה אם קיימת בעיה באשר לסוגיית האבטחה בבית הספר.

זבולון אורלב: מה עם הניהול?

זבולון אורלב: צריך להיות מכרז?

הדסה בארי: כרגע אין סמל מוסד אז אין מכרז.

הדסה בארי: הוא שלוחה של "הרובע".

זבולון אורלב: מתי הוא יקבל?

זבולון אורלב: מה התכנון?

הדסה בארי: אני חושבת שבדיון יש הרבה היבטים אישים כאלה ואחרים ולא נכון לפתוח אותם כאן.

זבולון אורלב: הוועדה קוראת למשרד החינוך ולמנח"י, להבטיח את היציבות וההמשכיות בממלכתי דתי "גוננים" כדי לאפשר את המשך הצלחתו.

זבולון אורלב: תודה רבה לדני בר גיורא, תודה רבה לכם.